Valke ontken Gordhan-ondersoekMinister Pravin Gordhan. Foto: GCIS Dit kom nadat mediaberigte verlede week beweer het dat Gordhan onder kruisverhoor geneem is oor onwettige bedrywighede van ŉ sogenaamde “rogue unit” in die SAID wat glo op die been gebring is toe Gordhan SAID-kommissaris was. Brig. Hangwani Mulaudzi, woordvoerder van die Valke, het die berigte veroordeel en gesê die “debakel” word deur die media opgeblaas en buite konteks geplaas. “Ons het nog altyd gesê die Valke doen nie ons ondersoeke deur die media nie. Dit is nie in belang van geregtigheid wanneer sake buite konteks geplaas word en ongegronde inligting gepubliseer word nie,” het hy gesê. Mulaudzi het bevestig dat daar wel ŉ ondersoek na die “rogue unit” gedoen word, maar het gesê Gordhan word nie persoonlik ondersoek nie. “Mnr. Gordhan was die kommissaris van die SAID in die tyd toe die geheime eenheid na bewering op die been gebring is. As deel van ons deeglike ondersoek na die bedrywighede van die eenheid het ons duidelikheid nodig gehad en mnr. Gordhan, wat destyds aan die stuur van sake was, was die regte persoon om mee te praat. Daarom het ons vir hom ŉ paar vrae gestuur om te antwoord,” het hy gesê. Mulaudzi het joernaliste en redakteurs aangemoedig om die Valke “se werk te respekteer” en nie ongegronde inligting te publiseer nie. “Geen verdere kommentaar sal oor die saak gelewer word nie,” het hy gesê.